## Y Deg Gorchymyn – Mererid Hopwood

**Cyngor chwaer fawr i chwaer fach sy’n dechrau ysgol uwchradd**

*Rheol rhif un*

Rhaid gwisgo dy dei

yn fyr, ok?

*Rheol rhif dau*

Rhaid cadw gwm cnoi

yn dy fag ysgol cwl,

dim sachell ledr

a DIM CAGŴL.

*Rheol rhif tri*

Sgert mini bob amser

a’i gwisgo â hyder.

*Rheol rhif pedwar*

Sodlau!

*Rheol rhif pump*

Gwisg fathodynnau

Ond dim ond un neu ddau.

*Rheol rhif chwech*

Paid gwisgo cot –

hyd yn oed

os yw hi’n

bwrw glaw

lot.

*Rheol rhif saith*

Gwna dy waith!

*Rheol rhif 6*

Ond paid â gwneud llwyth.

*Rheol rhif naw*

Cofia – beth bynnag a ddaw

mae’n hysgol ni yn holll WAW!

*Rheol rhif deg*

A phan rym ni’n colli

mewn rygbi, pêl-droed, pêl-rwyd a hoci,

neu pan ddaw’r côr yn olaf yn y ’steddfod sir –

mae rheol rhif naw yn aros yn wir.

*Caneuon y Coridorau* (Gwasg Carreg Gwalch/CBAC, 2005)

## Ar lan yr afon – Tudur Dylan Jones

Tra bod rhai yn hoff o chwarae rygbi,

neu golff neu denis, pêl droed neu hoci,

roedd yn well gen innau ddilyn afon

efo rycsac a phicnic, roedd hynny’n ddigon,

gwialen bysgota, ac ambell fwydyn,

ac aros i’r pysgod gydio’n y bachyn.

Treulio trwy’r dydd yn gwylio’r tonnau,

a’r diwrnod cyfan yn mynd fel eiliadau.

Mae gen i hiraeth am yr afon heno,

ac wrth edrych nôl, be dwi wir yn ei gofio...

nid nifer y pysgod a ges i o’r lli

ond cael amser i siarad, dim ond dad a fi.

*Geiriau Bach Chwareus* (Gwasg Carreg Gwalch, 2016)

## Tro Gwael – Gwennan Evans

Gwisgodd ei grys West Ham

er ei fod yn rhy fach yn barod,

i ddangos fod yr anrheg

pen-blwydd yn plesio.

Daeth â’i albwm sticeri

fel y gwelai mor ddiwyd y bu.

Bu’n ymarfer,

yn gyrru’i fam o’i cho’

â sŵn y bêl

yn dyrnu talcen y tŷ.

A neithiwr

gwyliodd y gêm

fel bod ganddo sgwrs.

Ond ar ben ei hun

ar fainc yn y parc

y treuliodd y bore

yn magu’r bêl yn ei gôl.

*Pigion y Talwrn [13]* (Cyhoeddiadau Barddas, 2016)

## Nyth – Roger Jones

Ni fu saer na’i fesuriad yn rhoi graen

Ar ei grefft a’i drwsiad;

Dim ond adar mewn cariad

Yn gwneud tŷ heb ganiatâd.

*Y Flodeugerdd Englynion Newydd* (Cyhoeddiadau Barddas, 2009)

## Grisiau – Mari George

(Mehefin 24ain, 2016, yn dilyn pleidlais Brexit)

Mae e’n codi’n y nos

i eistedd ar y gris isa

a galw amdana’ i,

ei ofnau’n newid siâp bob tro

fel y lleuad.

A dw i’n cario atebion

yn ôl i’r llofft,

yn addo eto,

y daw’r bore.

Ond heno,

dw i’n hŷn dan ei gwestiynau,

felly steddwn gyda’n gilydd

ar ebychiad o ris

ac yntau’n fy ngwylio’n

brathu

ewin o leuad.

*Pigion y Talwrn [13]* (Cyhoeddiadau Barddas, 2016)